Eredetileg, 1997-ben, az 50. cannes-i fesztivál alkalmából hozták létre az egyszeri alkalomra szánt, Pálmák Pálmájának elkeresztelt különdíjat Ingmar Bergman svéd filmrendező kitüntetésére, akinek a fesztivál története során öt alkotása is díjat kapott Cannes-ban, de egyikért sem vehetett át Arany Pálmát. 2002-ben Gilles Jacob, a fesztivál akkori főmegbízottja ismét élt azzal a lehetőséggel, hogy egy kiemelkedő filmes pályafutást ismerjen el külön Arany Pálmával. Azt Woody Allen vehette át Tiszteletbeli Arany Pálma elnevezéssel. Ezt követően több ízben ítéltek oda, Tiszteletbeli Pálma elnevezéssel. Noha a Pálmák Pálmája címet hivatalosan meghagyták a Bergmannak adományozott különdíjnak, a sajtó a többi elismerés kapcsán is ezt az elnevezést emlegeti.